ປັນຍາຊົນ ຫວຽດນາມ ປະທ້ວງ ດຳລັດ ເລກທີ 72
ພວກປັນຍາຊົນຫວຽດນາມ ທັງຢູ່ພາຍໃນ ແລະນອກປະເທດ ອອກຖະແຫຼງການ ປະທ້ວງດຳລັດ ເລກທີ 72 ທີ່ຫ້າມ ບໍ່ໃຫ້ແບ່ງປັນຂ່າວຄາວ ແລະຂໍ້ມູນ ທາງສື່ສັງຄົມ.
ພວກປັນຍາຊົນ ແລະພວກທີ່ມີອາຊີບວຽກງານຕ່າງໆຊາວຫວຽດ ນາມ ຈຳນວນຫລາຍໆຮ້ອຍຄົນ ໄດ້ອອກຖະແຫຼງການສະບັບນຶ່ງ ປະທ້ວງດຳລັດໃໝ່ທີ່ຮວມທັງຂໍ້ກຳນົດໃນການຫ້າມບໍ່ໃຫ້ແບ່ງປັນ ຂ່າວຄາວແລະຂໍ້ມູນຕ່າງໆ ຜ່ານທາງຕາໜ່າງສື່ສັງຄົມ ກຸ່ມດັ່ງກ່າວຊຶ່ງຮວມທັງຊາວຫວຽດນາມທີ່ຢູ່ພາຍໃນປະເທດແລະ ພົ້ນທະເລກ່າວວ່າ ມາດຕະການສະບັບນີ້ ຊຶ່ງຮູ້ກັນໃນນາມດຳລັດ ເລກທີ 72 ຈະເປັນການລ່ວງລະເມີດ ຢ່າງຮ້າຍແຮງ ຕໍ່ອິດສະຫຼະ ພາບໃນການສະແດງອອກຊຶ່ງຄວາມຄິດຄວາມເຫັນ ແລະຂັດກັບ ກົດໝາຍ ພ້ອມທັງລັດຖະທຳມະນູນ ແລະພັນທະນາໆຊາດດ້ານ ສິດທິມະນຸດຂອງຫວຽດນາມນຳດ້ວຍ ທ່ານ Nguyen Quang A ອະດີດປະທານສະມາຄົມຂໍ້ມູນຂ່າວຫວຽດນາມແລະຫົວໜ້າສະ ຖາບັນການພັດທະນາຫວຽດນາມຊຶ່ງເປັນອົງການຈັດຕັ້ງທີ່ບໍ່ຂຶ້ນກັບລັດຖະບານແມ່ນຜູ້ນຳພາ ຮ່ວມຄົນນຶ່ງ ໃນການໃຫ້ສຳພາດແກ່ວີໂອເອ ພະແນກພາສາຫວຽດນາມນັ້ນ ທ່ານບໍ່ໄດ້ໃຫ້ຄວາມສຳຄັນ ຕໍ່ການໂຕ້ແຍ້ງຂອງຮາໂນ່ຍ ທີ່ເຫັນພ້ອມກ່ຽວກັບກົດໝາຍສະບັບນີ້ ທ່ານກ່າວຕື່ມວ່າ ທ່ານບໍ່ຄິດວ່າຖະແຫລງການສະບັບນີ້ ຈະປ່ຽນທ່າທີຂອງລັດຖະບານແຕ່ກໍ ຫວັງວ່າມັນຈະສ້າງຄວາມຕື່ນຕົວໃຫ້ແກ່ປະຊາຊົນ ດຳລັດເລກທີ 72 ຊຶ່ງໄດ້ມີການປະກາດໃນເດືອນກໍລະກົດແລະຈະມີຜົນບັງຄັບໃຊ້ໃນເດືອນ ໜ້ານີ້ບັງຄັບວ່ານັກຂຽນຂ່າວລົງອິນເຕີແນັດແລະສື່ສັງຄົມທັງຫຼາຍຄວນຈະແບ່ງປັນຂໍ້ມູນແຕ່ ໃນເລື່ອງສ່ວນຕົວເທົ່ານັ້ນ ດຳລັດສະບັບນີ້ເວົ້າວ່າ ພວກຜູ້ຊົມໃຊ້ ຈະບໍ່ໄດ້ຮັບອະນຸຍາດໃຫ້ ອ້າງຄຳເວົ້າ ຮວບຮວມ ຫຼືສະຫຼຸບຂໍ້ຄວາມກ່ຽວກັບຂ່າວຄາວຕ່າງໆຈາກບັນດາອົງການຂ່າວ ແລະເວັບໄຊຂອງລັດຖະບານ ສະຫະລັດ ພ້ອມດ້ວຍບັນດາກຸ່ມປົກປ້ອງສິດທິມະນຸດ ຫຼາຍໆກຸ່ມ ແລະອົງການເທັກໂນໂລຈີ ຍັກໃຫຍ່ ເຊັ່ນ Google ແລະ Facebook ຕ່າງກໍໄດ້ຕຳໜິຕິຕຽນ ດຳລັດສະບັບນີ້